У пољу
Алекса Шантић 

Потеците, сузе моје,
Оросите руже ове,
Ове миле руже мајске
Што их жедно сунце пије,
Па кад сјутра мила дође
И ружама закити се,
У бијела њедра њена
Проспите се, сузе моје!

Уздисаји душе моје,
Прикријте се у то грање
Гдје плодови слатки руде,
Па кад мила амо дође
И потражи хладак тихи,
По бијелом врату њеном
Мрсите јој косу меку,
Уздисаји душе моје!

И ти, срце, с тугом твојом
Отргни се и полети
И лептиром жарким буди!
Да славује миле слуша,
На жарке јој усне пани,
Па издахни!

Шантићеве песме 1907.